Veediewe sny top-ooie keelaf
• Nuus • Veediewe sny top-ooie keelaf
Skape: Foto: LEANDRI MARX
'n Boer van die distrik Senekal was verpletter nadat misdadigers 15 van sy top-ooie wreedaardig doodgemaak het.
'n Grusame toneel het die 75-jarige mnr. Van Wyk Schutte Donderdagoggend, 23 Augustus 2012, by een van sy skaapkrale op sy plaas naby Senekal begroet. Vyftien van sy "vlagskip-ooie" is vir hul vleis wreedaardig deur misdadigers keelaf gesny. Mnr. Rian Schutte, Schutte se seun, het aan Volksblad gesê hy het nog nooit 'n man so hartseer gesien nie. Schutte boer heeltyds vandat hy 16 jaar oud is. Al die Merino-ooie het lammers gehad, en 30 lammers is wees agtergelaat. Schutte het glo van die lammers gevind waar hulle op hul ma's se afgesnyde koppe aan die slaap geraak het. GediertesVolgens Rian is die skape juis in 'n kraal gejaag om hulle veilig te hou teen ongediertes, soos jakkalse, maar dít maak dit weer vir veediewe maklik om die diere te steel of te slag. 'n Plaaswerker sal nou na die hanslammers moet omsien en hulle surrogaatmelk voer. Boere van die distrik het reeds aan Schutte melk geskenk om die lammers mee te voer. Die polisie het volgens Rian vinnig op hul oproep gereageer, en 'n klag van veediefstal word ondersoek. BrandpuntIntussen sê mnr. Kobus Breytenbach, voorsitter van Vrystaat Landbou se veiligheidskomitee, die distrik Senekal is 'n brandpunt vir veediefstal in die provinsie. Die omgewing is een van die 14 brandpunte wat geïdentifiseer is as omgewings waar die Landelike Beveiligingstrategie op veiligheid en veediefstal moet fokus. Elke provinsie in die land is verlede jaar, nadat die strategie bekend gestel is, opdrag gegee om 10 brandpuntgebiede te identifiseer waar op landelike beveiliging en veediefstal gefokus moet word. Breytenbach sê hoewel die strategie nog nie in polisiekantore in werking gestel is nie, is daar wel goeie dinge aan die gebeur. Tans ontvang polisiebeamptes in polisiekantore opleiding oor hoe om landelike misdaadtonele te hanteer, en 'n opleidingsessie vir die breër gemeenskap sal volgende maand plaasvind. "Ons sien dus 'n goeie aanduiding van 'n verskil wat in die toekoms kan kom." Bron: Volksblad
2012/08/25 07:59:25 PM
Dis nou groot skade en n groot gemors dis barbare wat sulke dinge doen.sterkte vir julle.
Boetie Human 2012/08/26 07:38:05 PM
Simaptie met bogenoemde boer, ek het in een week R82,000 se skaap verloor wat deur lokasie honde verskeur is. Verlede week is 10 groot uier ooie wat ek R1750 elk voor betaal het,deur skaapdiewe geslag. Die ooie is swaar dragtig en baie van hulle het tweelinge in hulle. Maw, die ooi word gejaag totdat sy moeg is, dan gevang en kop afgesny. Die ongebore lammers word dan vir my op die vel agtergelaat. Geen boer kan n bestaan maak onder sulke omstandighede nie. Het iemand dalk raad.
2012/09/03 08:56:30 PM
@Boetie Human, Daar is nie raad nie, want die veediewe word of nooit gevang nie of nooit gestraf nie. Wil jy vir my se hy kan nie sien dis n dragtige ooi nie? Skiet dood die brandsiek goed, want hulle het geen genade vir mens of dier nie